  Виталий Пронин Культура улонамы пумен берытске: пӧсьтолэзьысен Ижын ортче «Гужем крезьгур» фестиваль (0+). Туэ «Гужем крезьгур» фестивалез мытӥз Струнной квартет — миым усьтэм Драгунов нимо скверын со П. Чайковскийлэсь но В. Моцартлэсь крезьгурзэс шудӥз.Туспуктӥз Алексей ОшвинцевУдмурт филармония та фестивалез радъя 2015-тӥ арысен. Нырысь филармония вӧзы шатёр пуктылӥзы, отын дуннеысь тодмо оркестръёслэсь концертъёссэс онлайн амалэн возьматъяллязы. Бӧрысь филармониысь коллективъёс Ижысь пӧртэм интыосы концертъёсын поталляны ӧдъязы. Туэ «Гужем крезьгур» фестивалез мытӥз Струнной квартет — миым усьтэм Драгунов нимо скверын со П. Чайковскийлэсь но В. Моцартлэсь крезьгурзэс шудӥз. Драгунов нимо скверын озьы ик кырӟаз Удмуртиысь академической хоровой капелла, «Бременские музыканты» мультфильмысь кырӟанъёсты быдэстӥз «Золотая мелодия» оркестр. Нош «Шулдыр ӝыт» ансамбль калыкез шулдыртӥз Кызьпу арамаын. Пӧсь ӝытэз артистъёс эшшо но ӟырдытгес каризы, удмурт, ӟуч но англи кырӟанъёсты быдэстыса. Ӝытсэс шулдыр ортчытыны арамае уно адямиос люкаськизы. Ансамблез калык шумпотыса пумитаз, концерт бере трос шунытэсь кылъёс чузъяськизы. Москваысь лыктэм куноос но, артистъёс дӥне лыктыса, удмурт кизилиослы синмаськемзэс веразы. — Урамын ортчись концертъёс милемыз котьку шумпотто, — шуэ ансамбльлэн художественной кивалтӥсез Наталья Ушакова. — Туж шуныт мылкыд кылдэ, учкисьёсты адӟыса. Кин милемын ӵош кырӟа, кин эктэ, нылпиос сцена вылэ но тубо. Туж мӧзмимы ини вал учкисьёсмылэсь. Пандемиен йырин 3 толэзь ӧм ужалэ, дорын пукимы. Табере таӵе пумиськонъёс уката бурдъяло, кужым сёто — маке выльзэ кылдытэм потэ. Оскиськом: номыр шоры учкытэк, выль сезонэз усьтыны быгатом. Али выль программа бордын зол ужаськом, яркыт номеръёс лэсьтӥськом, бадӟым концерт ортчытон сярысь малпаськиськом. «Гужем крезьгур» фестиваль улсын ик 13-тӥ августэ Ижысь Киров нимо паркысь фан-зонаын кырӟалом. Со ӝытэ ик «Шудыр ӝыт» борды итӥськоз «Италмас» ансамбль. Августэ фан-зонаын озьы ик шудоз «Арсенал-Бэнд» оркестр. Удмуртиысь симфонической оркестр но хоровой капелла Queen группалэсь кырӟанъёссэ быдэстыны дасясько. Усьтэмын филармония вӧзысь шатёр но: отын арняяз 2 пол учкыны луэ Москваысь филармониын ортчись концертъёсты. Концертэ мынӥсьёслы маска дӥсяны ӵектэмын, куспазы 1 но ӝыны метр вис возьыны куремын. Анастасия Шумилова Теги: лулчеберет  